Bobby, Karlien en sus Cara help kinders | SARIE
FOTO: Instagram/@Karlienvanjaarsveld	29 April 2016
Bobby, Karlien en sus Cara help kinders	deur Fanie Cronjé
As hulle nie sing nie, help Bobby van Jaarsveld en sy ousus, Karlien, die aktrise Hanna Grobler met ‘n projek van haar liefdadigheidsorganisasie, Hanna Charity and Empowerment Foundation.
Op die oomblik help hulle met die bou en ontwikkeling van ŉ Pikanini Educare-sentrum in ŉ woonwapark in Benoni aan die Oos-Rand.
Die Pikanini-sentrums – daar is reeds drie, en aan die einde van Mei sal daar vyf landwyd wees – is ’n projek van Hanna se tien jaar oue stigting, wat agt jaar gelede geregistreer is as ’n nie-regeringsorganisasie.
Hanna sê die Pikanini-sentrums is meestal ŉ Wendy-huisie wat in behoeftige woonbuurt opgerig word op ŉ beskikbare erf of stukkie grond. Die Hanna Charity betaal dan die huurgeld aan die grondeienaar en lewer die diens aan die buurt se inwoners. Dis juis waarmee Bobby en Karlien nou in Benoni help.
“Daar is baie behoeftige inwoners, en die badkamers en kombuis op die perseel is oud en verwaarloos. Bobby en Karlien bou en laat werk nou aan die gebou en rig ŉ groot Wendy-huis en klimraam op. Ook hul ma, Ronel Brink, is aktief betrokke by die projek. Die sentrum maak Dinsdag 2 Mei amptelik oop,” vertel Hanna aan Fanie Cronjé.
Bobby en Karlien se kleinsus, Cara, wat verlede jaar matriek geskryf het en vanjaar ŉ oorbruggingsjaar (gap-jaar) neem, is ’n voltydse vrywilliger by Hanna Charity. Sy werk by Wolmer en Elandspoort se Pikanini-sentrums en help namiddae die skoolkinders met huiswerk.
Kleinsus Cara Brink saam met die kinders by ‘n Pikanini-sentrum. FOTO: Verskaf